ઘેરા નીલા આકાશમાં તારલા હજી ઝળહળતા હતા. હવામાં સુખદ ઠંડક ફેલાઈ હતી. ચંદ્રાવતીની રુમની બારી બહાર દેખાતી, સામેની જાંબુડીની ડાળીઓ અચાનક જાગી હોય તેમ સળવળવા લાગી. તેનાં પાંદડાઓમાં સંતાયેલી કોયલ એક વાર ટહૂકીને ચૂપ થઈ ગઈ. નજીકના હનુમાનજીના મંદિરના ઘંટના મંદ ધ્વનિમાં દૂર ક્યાંકથી આવતી કૂકડાની બાંગનો સાદ ભળી ગયો હતો. પરોઢિયું ધુમ્મસથી છવાઈ ગયું હતું. પશ્ચિમ તરફ ઢળેલ ચંદ્રની કોર જાણે ઉતરી ગયેલ સંતરાની પેશીની જેમ ઢીલી ઢફ થઈને ફિક્કી પડી ગઈ હતી.